Der er dem, der holder sommerferie sydpå, i sommerhus eller måske i et badeland. Og så er der dem, der vælger at bruge deres sommerferie på at leve, som man gjorde for 100 år siden. For eksempel 11-årige Frede Vagner Hjørringgard og hans familie. - Det er ret specielt, men også meget sjovt, siger han. De er nemlig statister på Vendsyssel Historiske Museum, hvor de bor som en husmandsfamilie. Det var Fredes mor, Line Vagner Hjørringgaard, der fik ideen til at holde en alternativ sommerferie. - Det kan bare noget helt særligt familiemæssigt. Vi er så tætte, når vi bor her, siger hun. En anderledes ferie Det er nu syvende gang, familien er i huset, der er indrettet som i 1915. Og en ferie på en husmandssted betyder ikke nødvendigvis afslapning. Der er nemlig masser, der skal laves. Så der er ikke nogen, der slipper. Både oldeforældre, bedsteforældre, børn og børnebørn hjælper til. - Vi har virkelig mange gøremål i løbet af sådan en dag. Hvis vi glemmer at få brænde på komfuret, så har vi ikke noget varmt vand, siger Line Vagner Hjørringgaard. 11-årige Frede står hovedsageligt for kvierne i stalden. Han står op for at give dem mad hver morgen, og så sørger han også for, at de kommer på græs. - Det er fint nok at holde sommerferie sådan her. Det får 9,5 ud af 10 på skalaen, fordi jeg også godt kan savne lidt vennerne derhjemme, fortæller Frede Vagner Hjørringgaard. Vendsyssel Historiske Museum holder åbent for alle interesserede fra klokken 10 til 17 i sommerferien. Det betyder, at gæster kan komme ind os se, hvordan familien Vagner Hjørringgaard lever i det ældgamle hus. - Nogle gange tager jeg mig selv i at tænke; gud hvor kunne jeg godt bo her hele året, siger Line Vagner Hjørringgaard. Men selvom tankerne om et liv i 1915 er spændende for familien, så er det alligevel bedst, at oplevelsen er noget, de selv vælger til. - Når man kommer hjem, går det op for én, hvor meget det betyder at kunne vaske sine fingre i varmt vand og smide sig på sofaen, siger mor Line.

Referat:
Det er syvende gang, Frede Vagner Hjørringgaard holder sommerferie som i gamle dage.